Obulemu mu kuwulira. Kino kitegeeza omuntu okuba nga awuliramu katono, oba nga tawulirirako ddala, kwe kugamba nga kiggala. Kisobola okubaawo ku kutu kumu oba amatu gombi. Mu baana obulemu ku matu buyinza okubaleetera okulemererwa okuyiga okwogera olulimi, ate ku bakulu kiyinza okubalemesa emirimu. Kyokka mu bantu abamu, gamba ng’abakadde, kino kibaviirako okulekebwa mu bbanga ne babeeranga bokka. Omuntu ayitibwa kiggala, y’oyo awuliramu akatini ennyo oba atawulirirako ddala. Ezimu ku ndwadde eziyinza okuleetawo obulemu ku matu, kuliko ezo ezitera okukwata amatu ne zitwala akaseera katono okuwona. Okukebera obulwadde buno bakozesa enkola y’okugezesa amatu nga bakozesa ebipimo by’amalobozi eby’enjawulo ekiyitibwa ‘okugezesa okuwulira’. Era okugezesa omwana aba yaakazalibwa oba ng’awulira bulungi kikubirizibwa nnyo abasawo. Endwadde eno ebitundu ataano ku buli kikumi esobola okwewalika nga tuyita mu bintu ng’okugemesa abaana, okulabirira obulungi bamaama nga balina embuto, okwewala ebifo ewali ebintu ebiwoggana ennyo, wamu n’okwewala eddagala erimu eriyinza okuleeta embeera eno. Ekitongole ky’Ebyobulamu mu nsi yonna kikubiriza abavubuka okwewala okukozesa obuzindaalo bw’omu matu okusukka ebbanga lya ssaawa ng’emu n’okusingawo, okwewala okwonoona amatu. Okuzuula omwana ayina obulemu ku matu ng’akyali muto kirungi nnyo. Kino kiyamba omuntu oyo, ng’asobozesebwa okumanya ebigenda mu maaso okuyita mu nkola ez’enjawulo. Okugeza, okukozesa obubonero obw’engalo, ebigambo ebitambulira ku ntimbe nga binnyonnyola ebigenda mu maaso olwo nabo ne basobola okugoberera. Oluusi kirungi okubayigiriza okusoma ebyo ebiba byogerwa nga batunuulira entambula y’emimwa. Wabula okufuna ebiyambako okuwulira obulungi kikyali kizibu mu nsi yonna.